Հավելված N 2

ՀՀ ֆինանսների նախարարության

գլխավոր քարտուղարի

2020 թ. դեկտեմբերի 18-ի N 965-Ա

հրամանի

Կ Ա Ն Ո Ն Ա Կ Ա Ր Գ

ՊԱՀՊԱՆՈՒԹՅԱՆ ԺԱՄԿԵՏԸ ԼՐԱՑԱԾ ԵՎ ՊԱՀՊԱՆՈՒԹՅԱՆ ՈՉ ԵՆԹԱԿԱ ԹՂԹԵ ԿՐԻՉՈՎ ՓԱՍՏԱԹՂԹԵՐԸ ՎԵՐԱՄՇԱԿԵԼՈՒ ԱՃՈՒՐԴԻ ԿԱԶՄԱԿԵՐՊՄԱՆ

1. ԸՆԴՀԱՆՈՒՐ ԴՐՈՒՅԹՆԵՐ

1.1. Սույն կանոնակարգով կարգավորվում են Հայաստանի Հանրապետության ֆինանսների նախարարության (այսուհետ՝ կազ­մակերպիչ) կողմից հրապարակային աճուրդի (այսուհետ՝ աճուրդ) միջոցով պահպանության ժամկետը լրացած և պահպանության ոչ ենթակա թղթե կրիչով փաստաթղթերի վերամշակումը կազմակերպելու հետ կապված հարաբերությունները:

1.2. Աճուրդի միջոցով պայմանագրեր կնքելու պայմանները սահմանվում են օրենքով, իսկ աճուրդների ընթացքում վճարները կատարվում են Հայաստանի Հանրապետության դրամով:

1.3. Աճուրդի իրականացման նպատակով կազմակերպչի ղեկավար մարմնի հրա­մա­նով ստեղծվում է աճուրդային հանձնաժողով (այսուհետ՝ հանձնաժողով), որի կազմը պետք է բաղկացած լինի առնվազն 3 անձից: Հանձնաժողովի նիստը իրավազոր է, եթե նիստին ներկա են հանձնաժողովի բոլոր անդամները:

2. ԱՃՈՒՐԴԻ ՀՐԱՊԱՐԱԿԱՅԻՆ ԾԱՆՈՒՑՈՒՄԸ

2.1.  Աճուրդն անցկացվում է 10:00-17:00-ն ընկած ժամանակահատվածում, իսկ իրացումն իրականաց­վում է հրապարակային ծանուցման մեջ նշված օրը:

2.2. Աճուրդի մասին հրապարակային ծանուցումը հրապարակվում է զանգվածային լրատ­վության միջոցով և http://www.azdarar.am հասցեում գտնվող ՀՀ հրապարակային ծա­նու­ցումների պաշտոնական ինտերնետային կայքում` հրապարակային աճուրդի օրվանից առնվազն 15 աշխատանքային օր առաջ:

2.3. Հրապարակային ծանուցմամբ նախատեսվում է աճուրդի մասնակցի կողմից 100 (մեկ հարյուր) ՀՀ դրամ գումարի վճարում, որը հաշվարկվում է վճարման ենթակա գումարի մեջ, իսկ սահմանված ժամկետում վճարումները չկատարելու դեպքում հետ չի վերադարձվում:

2.4. Աճուրդի անցկացման կանոնակարգին կարելի է ծանոթանալ ՀՀ ֆինանսների նախարարության պաշտոնական էլեկտրոնային կայքում՝ [www.minfin.am](http://www.minfin.am) հասցեում կամ աճուրդի կազմակերպման վայրում՝ ՀՀ քաղ. Երևան, Մելիք-Ադամյան 1 հասցեում: Աճուրդի կազմակերպման վայրում սույն կանոնակարգը կարող է տրամադրվել աճուրդի մասնակցին՝ համա­պա­տաս­խան դիմումի հիման վրա:

2.5. Աճուրդի մասնակիցները և մասնակից չհամարվող անձինք՝ դիտորդները, աճուրդի դահլի­ճում զբաղեցնում են առանձին նստատեղեր: Աճուրդի մասնակիցները և դիտորդները պար­տա­վոր են չխոչընդոտել աճուրդի անցկացմանը և պահպանել հետևյալ կանոնները՝

1) չխոսել աճուրդի ընթացքում՝ բացառությամբ սույն կանոնակարգով սահմանված դեպքերի.

2) հարցադրումներ ուղղել հանձնաժողովին լոտի աճուրդը սկսվելուց առաջ կամ հետո, իսկ լոտի աճուրդի ընթացքում՝ միայն աճուրդավարի թույլտվությամբ.

3) աճուրդի ընթացքում դուրս չգալ դահլիճից կամ չվերադառնալ դահլիճ՝ բացառությամբ ընդհանուր աճուրդի դեպքում լոտերի աճուրդների միջև ընկած ժամանակահատվածի՝ աճուրդավարի թույլտվությամբ:

3. ԱՃՈՒՐԴԻ ՄԱՍՆԱԿՑԵԼՈՒ ՊԱՅՄԱՆՆԵՐԸ. ԱՃՈՒՐԴԻ ԿԱԶՄԱԿԵՐՊՈՒՄՆ ՈՒ ԱՆՑԿԱՑՈՒՄԸ

3.1. Աճուրդի մասնակից կարող են հանդիսանալ ֆիզիկական և իրավաբանական անձինք, որոնք աճուրդի մասին հրապարակային ծանուցման պահից մինչև աճուրդի բացումից առնվազն մեկ ժամ առաջ կամ ծանուցման մեջ նշված ժամկետում չափով և կարգով մուծել են նախավճար և ստացել մասնակցի վկայական:

3.2. Նախքան աճուրդի սկսվելը կազմակերպիչը գրանցում է մասնակիցներին, ստուգելով նրանց ինքնությունը, լիազորությունները հաստատող փաստաթղթերը, ինչպես նաև աճուրդի մասին հրապարակային ծանուցման մեջ նշված այլ փաստաթղթերը, և յուրաքանչյուրին տրամադրում է՝ ներկայացված մասնակցի վկայականի համարին համապատասխան քարտ (այսուհետ՝ քարտ):

3.3. Աճուրդն անց է կացվում հոլանդական (գնի նվազեցման) եղանակով:

3.4. Աճուրդը անց է կացնում աճուրդավարը, որը հրապարակում է աճուրդի ձևը, գնային հայտեր ներկայացնելու կարգը, լոտի անվանումը, մեկնարկային գինը, աճուրդային նվազագույն քայլի չափը, որը սահմանվում է գույքի մեկնարկային գնի 5 տոկոսի չափով և կարող է կլորացվել մինչև առավելագույն ամբողջ թիվը:

3.5. Աճուրդի մասնակիցը բարձրացնում է իր քարտը, որով տալիս է իր համաձայնությունը հայտարարված գնով լոտը ձեռքբերելու համար: Այն դեպքում, երբ հայտարարված գնով լոտը ձեռք բերելու համաձայնություն չի լինում, աճուրդավարը կրկնում է մեկնարկային գինը: Լոտը նվազագույն գնով երեք անգամ առաջար­կելիս գնորդների բացակայության դեպքում տվյալ լոտի աճուրդը համարվում է չկայացած:

3.6. Աճուրդավարի կողմից մեկնարկային գինը նվազեցվում է այնքան, մինչև մասնա­կիցներից մեկը, բարձրացնելով իր քարտը, տալիս է իր համաձայնությունը հայտարարված գնով լոտը ձեռքբերելու համար, և աճուրդավարի կողմից անմիջապես համարվում է աճուրդում հաղթած մասնակից:

3.7. Վաճառքի գինը չի կարող նվազեցվել մեկնարկային գնի 50 տոկոսից:

3.8. Այն դեպքում, երբ մեկից ավելի մասնակիցներ միաժամանակ գնային հայտ են ներկայացրել հավա­սար չափով, ապա հանձնաժողովի անդամները բաց քվեար­կությամբ, ձայների պարզ մեծամասնությամբ որոշում են միաժամանակ հայտ ներկայացրած մասնակիցներին, և այդ մասնակիցների միջև իրականացվում է դասական աճուրդ՝ նրանց կողմից առաջարկած գինն ընդունելով որպես մեկնարկային գին: Եթե մեկնարկային գնից բարձր առաջարկներ մաս­նակիցները չեն ներկայացնում, աճուրդում հաղթած մասնակիցը որոշվում է վիճակա­հա­նու­թյամբ:

3.9. Վիճակահանությամբ աճուրդում հաղթող համարված մասնակցի որոշումը կատար­վում է հետևյալ պայմաններով. հանձնաժողովի անդամները բաց քվեարկությամբ, ձայների պարզ մեծամասնությամբ որոշում են միաժամանակ հայտ ներկայացրած մասնակիցներին, այնուհետև մասնակիցների մասնակցի վկայականին համապատասխան համարը պարունակող թղթերը դրվում են ծրարների մեջ և լցվում ոչ թափանցիկ արկղի մեջ: Աճուրդում հաղթող մասնակից է համարվում այն մասնակիցը, որի մասնակցի վկայականին համապատասխանող համարը աճուրդավարը առաջինն է հանում արկղից:

3.10. Աճուրդում հաղթող ճանաչված մասնակիցը և կազմակերպիչը ստորագրում են աճուրդի արդյունքների մասին արձանագրությունը, որից մեկը, հաղթողի կողմից լրիվ վճարումները կատարելու դեպքում, Կազմակերպիչը երեք օրվա ընթացքում տրամադրում է հաղթողին: Եթե աճուրդի հաղթող ճանաչված անձը արձանագրության վերաբերյալ առարկություններ ունի, ապա դրանք նշվում են արձանագրության մեջ:

4. ԼՈՏԻ ԳՆԻ ՎՃԱՐՈՒՄԸ

4.1. Աճուր­դում հաղթող ճանաչված անձը արձանագրությունը ստորագրելու օրվանից 5 աշխա­տանքային օրվա ընթացքում պարտավոր է վճարել լոտի (լոտերի) գինը:

4.2. Աճուրդում հաղթող ճանաչված անձին տրվում է վճարման հանձնարարագիր՝ երկու օրի­նա­կից, որոնցից մեկը մնում է Կազմակերպչի մոտ, ընդ որում նախավճարը հաշվարկվում է հաղ­թողի կողմից վճարման ենթակա գումարի մեջ: Աճուրդում հաղթող ճանաչված անձը վճարման հանձնարարագրում նշված գումարը սահմանված ժամկետում վճարում է հանձնարարագրում նշված հաշվին կամ դրամարկղ և վճարման անդորրագիրը ներկայացնում է կազմակերպչին:

4.3. Սահմանված ժամկետում վճարումները չկատարելու դեպքում հաղթող ճանաչված անձի կողմից մուծված նախավճարը չի վերադարձվում և տնօրինվում է կազմակերպչի կողմից, իսկ աճուրդը համարվում է չկայացած: Այս դեպքում լոտը (լոտեր) վաճառելու նպատակով կազմակերպ­վում է նոր աճուրդ՝ նույն պայմաններով:

4.4. Աճուրդի կազմակերպիչը նախավճարը, աճուրդը կայանալուց կամ չկայացած հայտա­րար­վելու պահից՝ մեկ աշխատանքային օրվա ընթացքում, վերադարձնում է աճուրդում չհաղթած մաս­նակիցներին: